52. schôdza NR SR - 4.deň - A. dopoludnia
Dátum: 2026-05-29
Poslanec: Jakab, Július (SLOVENSKO)
Druh vystúpenia: Vystúpenie v rozprave

Páni, posledný vystupujúci. Dúfam, že nie som, pretože kvôli tomu som prišiel práve sem. Chcel by som poprosiť možno jedného, dvoch ešte vládnych poslancov, ktorí by sa prihlásili a vysvetlili by všetkým ľuďom na Slovensku, kvôli čomu sa rozhodli zvyšovať pokuty trojnásobne a akým spôsobom oni šetria na tomto štáte, tak ako sľubovali a ako idú znova vyberať ľuďom peniaze z peňaženiek. A tiež by som chcel využiť čas a pozvať pani Straku Sakovú, aby sa postavila ako predkladateľka tohto zákona, aby povedala, čo si o tom myslí, že sa idú zvyšovať pokuty trojnásobne. Pretože z pohľadu vlády to možno vyzerá ako nejaké prorastové opatrenie, pretože tu počúvame o prorastových opatreniach už 136 dní a zatiaľ žiadnu legislatívnu podobu nikto nevidel. Aj keď bolo treba zvýšiť platy dvojnásobne ministrom, tak to trvalo tri dni od ohlásenia. Keď bolo treba zrušiť špeciálnu prokuratúru, tak to vedela vláda schváliť štyri dni od ohlásenia. Keď bolo treba rušiť kajúcnikov, tak to Tibor Gašpar tu pozmeňovačom riešil zo dňa na deň. Jeden deň stačil na rušenie kajúcnikov. Ale 136 dní počúvame o tom, že majú byť nejaké prorastové opatrenia. Zatiaľ všetky, čo sme videli, je len priznaním tejto vlády, ako zničili ekonomiku a rušia to, čo sami zaviedli, ako napríklad to hlúpe vylepovanie A4 obchodníkmi, kde majú to, že musia vydávať bločky a neviem, čo všetko tam majú popísané, tak to je prorastové opatrenie, že to, čo súčasná vláda zaviedla, že si majú vylepovať, teraz majú odlepovať, ale hlavne, že tu máme zákon na trojnásobné zvyšovanie pokút, pretože iné prorastové opatrenie táto vláda asi priniesť jednoducho nevie. Tak ja by som chcel poprosiť pani Straku Sakovú, keď už je tu a máme tu zákonodarný zbor, ktorý je nadriadený vláde Slovenskej republiky, aby sem vystúpila pred rečnícky pult, aby nám povedala a odprezentovala tie prorastové opatrenia a aký majú dopad na ekonomiku. Podľa odborníkov som si čítal aj niektoré, ktorý nejaký by dopad mohli mať. Napríklad tie s tou elektrickou energiou, ktorú prepočítali tak, že to zníži cenu elektrickej energie pre podnikateľov o neuveriteľných 0,5 %. Čiže, ak by platili za elektriku 100, tak budú platiť už len 99,50. Úžasné prorastové opatrenie. Takže by som chcel poprosiť pani Straku Sakovú, aby nám tu tie prorastové opatrenia vysvetlila, keď už je tu, pretože tu máme proste trojnásobné zvyšovanie pokút. Na to sa legislatíva nájde, na to si čas nájdete, aby ste to predkladali, ale 136 dní čakáme na prorastové opatrenia. Takže ja by som poprosil, pani Straku, poďte, prosím vás, nám vysvetliť všetky tie prorastové opatrenia úžasné, ktoré čakajú na schválenie vládou, kedy sa dostanú do legislatívnej podoby, pretože možno mám taký pocit, že to dopadne ako tá energopomoc, ktorú ste pripravovali 2,5 roka, potom poslanci dostávali energopomoc a dôchodcovia so 400 € dôchodkami nedostali nič. Takže ešte raz, pani Érska, využívam tú príležitosť, že ste tu ako predkladateľka. Prosím, poďte nám povedať o prorastových opatreniach, o Kolombovej žene, ktorú ešte nikto poriadne nevidel. Ďakujem veľmi pekne.